Framhaldið af einni óvæntustu mynd ársins 2007 er að komast í gírinn , og nú nýlega hafa leikarar verið að bætast í stór hlutverk . Við sögðum frá því í desember að Eva Green mun hreppa titilhlutverk Artemisiu , sem var ráðgjafi Xerxes í orrustunni við Artemisium , og er sögð í myndinni eiga að eggja honum út í bardagann þar . Óhætt er að segja að hún sé frægasta nafnið sem bæst hefur á kreditlistann . Sullivan Stapleton ( sem sennilega er þekktastur fyrir leik sinn í áströlsku glæpamyndinni Animal Kingdom ) mun fara með hlutverk Þemistóklesar , einum leiðtoga Aþeninga í baráttunni við Persa . Hinn eftirminnilegi Rodrigo Santoro mun snúa aftur í hlutverk Xerxesar , en við því hafði verið búist að hlutverkinu yrði jafnvel endurúthlutað . Þá mun Jamie Blackley ( London Boulevard ) leika ungmenni að nafni Calisto , er vill fylgja í fótspor föður síns ( hver var það ? Ég veit ekki ) og vera hetjulegur stríðsmaður . Þemistókles og Calisto eru sögð vera stærstu hlutverk myndarinnar . Talað hefur verið um að Lena Heady og Gerard Butler gætu látið sjá sig í atriðum sem gerast á undan atburðum 300 , en ég sel það ekki dýrara en ég keypti það . Spurningin sem vaknaði hjá mér við það að skrifa þessa frétt var : hefur einhver áhuga á framhaldi af 300 ? Það eru fimm ár liðin síðan að fyrsta myndin kom út , og ég hef ekki heyrt marga kvarta yfir biðinni . Persónulega fyndist mér reyndar gaman að sjá mynd byggða á Persastríðunum sem tæki mannkynssöguna sæmilega alvarlega , en ég hef á tilfinningunni að 300 : Battle of Artemisia sé ekki að fara að gera það .